**Deseret** on *Mormonin kirjassa* esiintyvä sana, jonka sanotaan olevan jerediläisten kieltä ja tarkoittavan hunajamehiläistä. Sen mukaan on nimetty lukuisia myöhempien aikojen pyhien liikkeen keskeisiä paikkoja ja järjestöjä, kuten Deseretin osavaltio. Mehiläisestä on tullut tärkeä mormonikulttuurin tunnus, ja esimerkiksi Utahin sinettiin on kuvattu työteliäisyyttä symboloiva mehiläispesä.

*Mormonin kirjan* kertomus
--------------------------

*Mormonin kirjaan* kuuluva Eterin kirja kertoo, kuinka joukko siirtolaisia saapui Baabelin tornilta "luvattuun maahan" eli Amerikkaan. Heidän johtajansa olivat Jered ja tämän veli, joka oli "Herran suuresti suosima mies". Vihassaan Herra oli päättänyt sekoittaa ihmisten kielen ja hajottaa heidät eri puolille maailmaa. Jeredin veli rukoili Herraa ja pyysi, ettei heidän kieltään sekoitettaisi. Herra sääli Jeredin perhettä ja ystäviä ja lupasi johdattaa heidät "maahan, joka on oivallisempi kuin mikään muu koko maailmassa". Jerediläiset valmistautuivat matkaan ottamalla mukaansa kotieläimiä ja siemeniä ja matkustivat Amerikkaan kahdeksalla laivalla.

> »Ja heillä oli mukanaan myös *deseret*, joka käännettynä on hunajamehiläinen; ja niin he kuljettivat mukanaan mehiläisparvia ja kaikenlaista mitä maassa oli[.]»   
> (Eter 2:3.)
> 
> 

Deseret mainitaan vain yhdessä *Mormonin kirjan* jakeessa ja se on ainoa kerta, kun jerediläisten kieltä kuvaillaan. Dan Vogelin (1986) mukaan "deseret" vastasi 1800-luvulla käytyyn keskusteluun ja epävarmuuteen, joka koski Amerikan hunajamehiläisten alkuperää. *Mormonin kirjan* kuvaamien tapahtumien tueksi ei ole tieteellistä näyttöä ja todellisuudessa hunajamehiläinen saapui Amerikkaan vasta eurooppalaisten siirtolaisten mukana 1620-luvulla. Tarkkaan ottaen *Mormonin kirja* ei tosin mainitse mehiläisiä tai hunajaa Amerikkaan sijoittuvissa kohtauksissa vaan ainoastaan Vanhan maailman yhteydessä.

*Mormonin kirjan* historiallisuuteen uskovat tutkijat ovat etsineet *deseretille* muinaisen Lähi-idän kieliin palautuvaa etymologiaa. Missään Mesopotamian kielessä se ei tarkoita mehiläistä. Hugh Nibleyn mukaan kyse on egyptin sanasta *dšrt*, joka tarkoittaa Ala-Egyptin kuninkaan punaista kruunua. Hän viittaa Alan Gardineriin, jonka mukaan kirjoitusmerkkiä *dšrt* voitiin käyttää mehiläistä merkitsevän kirjoitusmerkin *bt* tilalla silloin, kun *bt* oli osa Ala-Egyptin kuninkaan arvonimeä. Mehiläisiä ei tiedetä pidetyn muinaisessa Mesopotamiassa, mutta Egyptissä ne olivat yleisiä, mikä Nibleyn mukaan selittää sen, että jerediläiset tarvitsivat käännöksen sanalle *deseret*. Nibley arvelee, että *deseret* oli egyptin kielen alkuperäinen ’mehiläistä’ tarkoittava sana, jota käytettiin vain rituaalisissa yhteyksissä ja joka oli niin pyhä, etteivät egyptiläiset koskaan lausuneet sitä mehiläisten yhteydessä. Edward H. Ashmentin (1993) mukaan Nibleyn etymologia ei ole uskottava, sillä egyptin sanat *dšrt* ei liity mehiläisiin vaan palautuu punaista tarkoittavaan sanaan *dšr*. Nibleyn spekulaatioita Ashment pitää mielivaltaisena selityksenä sille, ettei hänen etymologioilleen löydy tukea egyptinkielisistä teksteistä. Kevin Barney on ehdottanut vaihtoehtoista etymologiaa, heprean sanaa *deborah* (*dbrh*, ’mehiläinen’). Barneyn mukaan sanan päättävä -t voisi perustua heprean sanan kantamuotoon. *B:n* vaihtuminen *s*-äänteeksi on sen sijaan vaikeampi selittää.

Merkitys
--------

Utahin lippuun on kuvattu mehiläispesä.
Hunajamehiläinen symboloi myöhempien aikojen pyhien liikkeen kulttuurissa työtä ja ahkeruutta, ja siitä on tullut mormonismin keskeinen symboli. Varhaisissa mormoniyhteisöissä hunajamehiläisen ja mehiläispesän kuvat olivat yleisempiä kuin mikään muu tunnus, ja Joseph Smithin henkivartioston univormujen nappeihin oli painettu mehiläispesä. Kun Smith lynkattiin 1844 ja mormonit pakenivat Utahiin, he toivat mukanaan mehiläisiä ja ammattimaisen mehiläisenkasvatuksen taidon. Mormonit alkoivat jopa kutsua asuttamaansa aluetta Deseretin osavaltioksi, ja Brigham Young asui Salt Lake Cityssä Beehive House- eli ’mehiläispesätalo’ -nimisessä rakennuksessa. Muita deseretin mukaan nimettyjä paikkoja, järjestöjä ja teoksia ovat:

* Deseretin aakkoset, käännynnäisille tarkoitettu foneettinen englannin kirjoitusjärjestelmä.
* Deseret Book Company, kirjakauppaketju.
* Deseret Industries, MAP-kirkon hyväntekeväisyysjärjestö.
* *Deseret News*, utahilainen sanomalehti.
* Deseret, kylä Utahissa.
* "The Busy Bees of Deseret" (suom. *Deseretin touhukkaat mehiläiset*), mormonien vainoista kertova laulu. Sanat kertovat pesiensä ympärillä ahkeroivista mehiläisistä ja hunajanmetsästäjistä, jotka tahtovat mehiläisille pahaa.

Katso myös
----------

* Kolumbiaaninen vaihto

Lähteet
-------

* Ashment, Edward H.: "A Record in the Language of My Father": Evidence of Ancient Egyptian and Hebrew in the Book of Mormon. Teoksessa Metcalfe, Brent Lee (toim.): *New Approaches to the Book of Mormon. Explorations in Critical Methodology*, s. 329–393. Salt Lake City, Utah: Signature Books, 1993. ISBN 1-56085-017-5. Internet Archive (viitattu 10.11.2022). (englanniksi)
* Coe, Michael: Mormons and Archaeology: An Outside View.  *Dialogue: A Journal of Mormon Thought*, Summer 1973, 8. vsk, nro 2, s. 41–48. Artikkelin verkkoversio. Viitattu 19.7.2021.  (englanniksi)
* Eterin kirja. Teoksessa *Mormonin kirja. Toinen todistus Jeesuksesta Kristuksesta*. (The Book of Mormon. Another Testament of Jesus Christ, 1920.) Joseph Smithin englanniksi sanelema alkuteos vuodelta 1830. Suomi: Myöhempien Aikojen Pyhien Jeesuksen Kristuksen Kirkko, 2002. ISBN 978-951-850-341-8.
* Horn, Tammy: *Bees in America. How the Honey Bee Shaped a Nation*. Lexington, Kentucky: The University Press of Kentucky, 2006. ISBN 0-8131-2350-X. Google-kirjat (viitattu 2.2.2023). (englanniksi)
* Vogel, Dan: *Indian Origins and the Book of Mormon*. United States of America: Signature Books, 1986. ISBN 0-941214-42-7. Internet Archive (viitattu 2.2.2023). (englanniksi)
* Östman, Kimmo: *Mormonit. Historia, oppi ja elämä*. Helsinki: Gaudeamus, 2019. ISBN 978-952-345-044-8.

### Viitteet tutkimuskirjallisuuteen

1. ↑  Vogel 1986, s. 50.
2. 1 2 3 4 5 6  Where Does the Word "Deseret" Come From? *Book of Mormon Central*.  22.11.2016. Viitattu 2.2.2023. (englanniksi)
3. ↑  Vogel 1986, s. 93 (viite 94).
4. ↑  Coe 1973; Metcalfe 1993; Östman 2019, s. 157.
5. ↑  Horn 2006, s. 4.
6. ↑  Christensen, Kevin: Dan Vogel, Origins and the Book of Mormon.  *Review of Books on the Book of Mormon 1989–2011*, 1990, 2. vsk, nro 1, s. 214–257.  (englanniksi)
7. ↑  Deseret *Book of Mormon Onomasticon*.  20.4.2020. Brigham Young University. Viitattu 2.2.2023. (englanniksi)
8. ↑  Ashment 1993, s. 345.
9. ↑  Ashment 1993, s. 345–346.
10. 1 2 3  Parker, Stephen: Deseret *Encyclopedia of Mormonism*.  27.5.2011. Brigham Young University. Viitattu 2.2.2023. (englanniksi)
11. ↑  Horn 2006, s. 79–81.
12. ↑  Monson, Samuel C.: Deseret Alphabet *Encyclopedia of Mormonism*.  25.3.2008. Brigham Young University. Viitattu 2.2.2023. (englanniksi)
13. ↑  Horn 2006, s. 81.

### Viitteet Mormonin kirjaan

1. ↑  Eter 1–3, 6.
2. ↑  Eter 1:33–43.
3. ↑  Eter 2:1–3.
4. ↑  Eter 2–3, 6.